RINGEBU FJELLSTYRE

|  |  |
| --- | --- |
| Møtested:  | Rådhuset |
| Møtedato:  | 8.2.2017 |
| Arkiv nr.: | 346 |
| Sak nr.: | 03/17 |
| Saksbehandler: | Erik Hagen |

MØTEBOK

SKARDSETERLIA NATURRESERVAT – FORVALTNINGSPLAN - HØRING

**Vedlegg:**

- Høringsutkastet ligger ute på Fylkesmannens nettside:
<https://www.fylkesmannen.no/Oppland/Miljo-og-klima/Verneomrader/Skardseterlia-naturreservat---Forvaltningsplan-pa-horing/>

- Forlik mellom Staten og Ringebu fjellstyre av 28/8-2009, som følge av opprettelsen av naturreservatene Imsdalen og Skardseterlia.

**Saksframlegg:**

Et utkast til forvaltningsplan for Skardseterlia naturreservat i Ringebu kommune er sendt på høring.

Planutkastet er sendt til grunneiere, kommunen og andre med særlige interesser i området. Planen har fokus på naturverdiene i området, trusler mot dem og tiltak som bidrar til å sikre disse verdiene, samt retningslinjer for forvaltningen av området.

Skardseterlia naturreservat ble opprettet i 2005. Reservatet ligger i Hirkjølen statsallmenning på Ringebufjellet, og hovedparten består av eldre, grandominert naturskog. Området har en særskilt pedagogisk og vitenskapelig betydning som gammelt skogforskningsområde.

Frist for å avgi høringsuttalelse er 1. februar 2017. Fjellstyret har fått utsatt frist til 10. februar.

 **Saksbehandlers merknader:**

Av høringsutkastet framgår blant annet:

*Hovedprinsippet for forvaltningsplanen er utdyping og konkretisering av verneforskriften og forvaltningspraksisen. Forvaltningsplanen er inndelt i to deler: den første delen beskriver ulike natur-, kultur- og brukerforhold, mens den andre beskriver hvordan området kan brukes og skal forvaltes. I den andre delen er det definert hva forvaltningsmyndigheten må gjøre for å ivareta verneformål og verneverdier i området. Dette er konkretisert gjennom ni så kalte bevaringsmål, det vil si en målbar tilstand man ønsker at en naturkvalitet i verneområdet skal ha. Det første hovedgrepet for å nå disse ni bevaringsmålene er å fjerne de fremmede treslagene innen 2020. Dette gjøres gjennom systematisk felling av samtlige eksemplarer i 6 både rene bestander og av spredte enkelttrær. I tillegg må det overvåkes og fjernes nyetableringer av fremmede treslag fra spredning inn i reservatet fra omkringliggende forsøksområde. Det andre hovedgrepet er å tillate fri utvikling av økosystemet.*

*Det er satt opp en plan med tiltak for å nå bevaringsmål, tilrettelegge med informasjon og*

*overvåking av området, inkludert kostnadsoverslag. Når planen er ferdig gjennomført etter*

*fem år, skal forvaltningsplanen revideres.*

Det vises spesielt til høringsutkastets kapitler 4, 5 og 6 for bevaringsmål, forvaltning og skjøtsel, oppfølging av verneområde og tiltaksplan.

**Uttale:**

Ringebu fjellstyre ser positivt på tiltaket med fjerning av fremmede tresorter, for å nå de bevaringsmålene som er satt. Det gjelder både innenfor naturreservatet og i tilgrensende områder. Fjellstyret er også opptatt av om det er tilsvarende plantinger også andre steder i Hirkjølen forsøksområde (utenfor reservatet) som kan vurderes utfaset.

Når det gjelder uttaksmetode beskrevet i kapittel 5.1 er manuell felling med ryddesag og motorsag å foretrekke for yngre bestand og enkelttrær. Med tanke på beiteforhold og fremkommelighet må det vurderes utfrakting av eldre bestand.

I forhold til kapittel 4.3. *Retningslinjer i forvaltningen og framtidig forvaltningspraksis,* vises det til forlik mellom Staten og Ringebu fjellstyre av 28/8-2009 (se vedlegg), vedrørende hva fjellstyret kan legge til grunn som følge av opprettelsen av naturreservatene Imsdalen og Skardseterlia. Det gjelder jakthundtrening, ferdsel, beite, delvis motorferdsel og rydding merking og vedlikehold av eksisterende stier, løyper og gamle ferdselsveier.

Under høringsutkastets avsnittet om motorferdsel er det nevnt at Ringebu fjellstyre på vegne av elgjaktlagene i brev datert 23.9.2013 er gitt egen tillatelse til bruk av ATV med belter for utfrakting av felt elg i perioden 2013-2016. Det presiseres at det i tillatelsen ikke er tatt forbehold om bruk av belter, og med bakgrunn i det begrensede omfanget og utført befaring med Fylkesmannen, må det legges til grunn at det kan brukes ATV uten belter også i framtida.

**Enstemmig vedtatt.**

**Kopi:**

Statskog SF